’में बड़े बारी सोचनां जेह्ड़ा आदमी नेहियें गल्लें कोला जिन्ना जादा बचना चांह्दा ऐ उन्ना गै ओ नेह् गुंझलें च फसदा ऐ। खबैर एह् मेरी नेही सोच करी होंदा ऐ। किन्ने गै में नेह् मर्द दिक्खे दे न जेह्ड़े नेही परिस्थितियें गी उप्परा आह्ले दी देन समझियै, झट्ट इनें गी पुड़छने दी कोशिश करदे न। में किश ढिल्ला पेई गेआ ते आखेआ, ‘जे तुस दोऐ जनियां चली पवो तां होटला च तुंदे दौन्नें लेई में इक कमरा बुक्क कराई सकनां।’ ‘असें गी मन्जूर ऐ’, राज ने झट्ट परता दित्ता। में कुलदीप पासै दिक्खेआ। उसदी दुआस अक्खीं च दुआसी होर मती छाई गेदी ही फ्ही बी उन्ने अपनी अक्खियें गी चुक्कियै मेरे अ’ल्ल इंयां दिक्खेआ खुशबा आखै दी होऐ, ‘धन्नबाद, मता-मता धन्नबाद!’